CELEX: 32021R0517
Language: bg
Date: 2021-02-11 00:00:00
Title: Делегиран регламент (ЕС) 2021/517 на Комисията от 11 февруари 2021 година за изменение на Делегиран регламент (ЕС) 2017/2361 по отношение на разпоредбите за плащане на вноските за покриване на административните разходи на Единния съвет за преструктуриране

25.3.2021   
               
               
                  BG
               
               
                  Официален вестник на Европейския съюз
               
               
                  L 104/30
               
            
         ДЕЛЕГИРАН РЕГЛАМЕНТ (ЕС) 2021/517 НА КОМИСИЯТА
         от 11 февруари 2021 година
         за изменение на Делегиран регламент (ЕС) 2017/2361 по отношение на разпоредбите за плащане на вноските за покриване на административните разходи на Единния съвет за преструктуриране
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (1), и по-специално член 65, параграф 5 от него,
         като има предвид, че:
         
                     (1)
                  
                  
                     При изчисляването на индивидуалните годишни вноски, посочени в Делегиран регламент (ЕС) 2017/2361 на Комисията (2), Единният съвет за преструктуриране (Съветът за преструктуриране) използва по-специално данните за общите активи и общите рискови експозиции, които Европейската централна банка (ЕЦБ) събира от субектите, спрямо които се прилага Единният механизъм за преструктуриране, с оглед на изчисляването на надзорните такси, посочени в Регламент (ЕС) № 1163/2014 на Европейската централна банка (3). За тази цел и съгласно член 6 от Делегиран регламент (ЕС) 2017/2361 ЕЦБ ежегодно предава на Съвета за преструктуриране събраните от нея през същата година данни за всяко задължено лице за вноската. Тези данни се предават в срок от пет работни дни от издаването на известията за такси на ЕЦБ и във всеки случай не по-късно от 31 декември на годината, за която са издадени известията за такси.
                  
               
                     (2)
                  
                  
                     Регламент (ЕС) № 1163/2014 беше изменен с Регламент (ЕС) 2019/2155 на Европейската централна банка (4), включително за да се промени системата, чрез която ЕЦБ събира данните за определяне на надзорните такси. Преди това изменение Регламент (ЕС) № 1163/2014 предвиждаше авансово плащане на годишните надзорни такси на ЕЦБ. След изменението Регламент (ЕС) № 1163/2014 предвижда надзорните такси да се начисляват едва след края на съответния период на таксуване, след като бъдат определени действителните годишни разходи, и изисква от ЕЦБ в срок от шест месеца след началото на следващия период на таксуване да изпраща ежегодно на всяко задължено лице известие за таксата.
                  
               
                     (3)
                  
                  
                     Тъй като ЕЦБ събира надзорните такси едва след като е започнала финансовата година на Съвета за преструктуриране, тя може само впоследствие да предаде най-актуалните данни на Съвета за преструктуриране. В резултат на това определените в Делегиран регламент (ЕС) 2017/2361 срокове за предаване на данните от ЕЦБ на Съвета за преструктуриране вече не позволяват на Съвета за преструктуриране да изчислява и събира предварително индивидуалните годишни вноски, дължими за дадена финансова година. За да се запази съгласуваността между системата за събиране на вноски от Съвета за преструктуриране и новия режим на ЕЦБ, както и да се даде възможност на Съвета за преструктуриране да продължи да изчислява и събира предварително годишните вноски, е необходимо да бъдат изменени сроковете за предаване на данните и за издаване на известия за вноските съгласно Делегиран регламент (ЕС) 2017/2361. Тъй като крайният срок за издаване на известията за надзорните такси от ЕЦБ е краят на месец юни всяка година, Съветът за преструктуриране следва да има право да събира предварителни траншове по вноските, за да покрие разходите за частта от финансовата година преди тази дата. За да се сведе до минимум административната тежест за съответните субекти и групи, от една страна, и за Съвета за преструктуриране, от друга страна, траншовете следва да се събират само от субектите и групите, които попадат под пряката отговорност на Съвета за преструктуриране.
                  
               
                     (4)
                  
                  
                     Опитът от прилагането на Делегиран регламент (ЕС) 2017/2361 показа, че е важно промените в състава на групата от субекти, попадащи в обхвата на член 2 от Регламент (ЕС) № 806/2014 и следователно дължащи вноски за покриване на административните разходи на Съвета за преструктуриране, да бъдат отразени своевременно в годишното изчисляване на вноските за административни разходи. Следователно Съветът за преструктуриране следва да използва най-актуалната информация относно състава на групата на тези субекти. Поради това ЕЦБ, националните органи за преструктуриране и националните компетентни органи следва да подпомагат Съвета за преструктуриране с цялата информация, която му е необходима, за да прецени дали даден субект дължи вноска за покриване на административните разходи на Съвета за преструктуриране. Освен това е необходимо да се изясни начинът, по който Съветът за преструктуриране трябва да разглежда случаите, при които даден субект става част от група от субекти, които дължат вноски за покриване на административните разходи на Съвета за преструктуриране, в момент от годината, когато ЕЦБ вече не определя съответните данни.
                  
               
                     (5)
                  
                  
                     По оперативни причини е необходимо Съветът за преструктуриране да има ясна крайна дата за определяне на състава на групата от субекти, които се включват в изчисляването на годишните вноски за дадена година. Съветът за преструктуриране следва да преразгледа това изчисление през следващата година, за да отрази всички промени, които може да са настъпили след тази крайна дата.
                  
               
                     (6)
                  
                  
                     В резултат от преминаването на ЕЦБ от система на предварително начисляване на такси към система на начисляване на такси със задна дата, в периода от декември 2019 г. до юни 2021 г. ЕЦБ няма да предава данни на Съвета за преструктуриране. Затова са необходими преходни разпоредби за финансовата 2021 година, за да се гарантира, че Съветът за преструктуриране е в състояние да набере ресурсите за покриване на административните си разходи за 2021 г. въз основа на данните, с които разполага в началото на същата година. Съветът за преструктуриране следва обаче да преизчисли тези вноски през 2022 г. въз основа на по-актуални данни, които междувременно са му станали известни и които отразяват по-добре положението на дължащите вноски субекти през финансовата 2021 година. Разликата между размера на дължимата за финансовата 2021 година индивидуалната годишна вноска, преизчислен през 2022 г., и размера на вноската, изчислен през 2021 г., следва да се добави или извади от размера на индивидуалната годишна вноска, дължима за финансовата 2022 година.
                  
               
                     (7)
                  
                  
                     Настоящият регламент следва да влезе в сила в деня след публикуването му, тъй като Съветът за преструктуриране трябва да започне да прилага възможно най-скоро след началото на годината преходните разпоредби, уреждащи събирането на вноските за административните разходи за финансовата 2021 година. Бързото влизане в сила няма да окаже въздействие върху дължащите вноски субекти, тъй като в член 6, параграф 7 от Делегиран регламент (ЕС) 2017/2361 вече е установено общото правило, според което Съветът за преструктуриране може да използва последните налични данни за изчисляване на вноските, когато ЕЦБ не е му предоставила своевременно най-актуалните данни. Следователно не се изисква подготовка от съответните субекти.
                  
               
                     (8)
                  
                  
                     Поради това Делегиран регламент (ЕС) 2017/2361 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) 2017/2361 се изменя, както следва:
            
                        (1)
                     
                     
                        вмъква се следният член 4а:
                        
                           „Член 4а
                           Предварителни траншове по индивидуалните годишни вноски
                           
                              1.   Всяка финансова година, преди да получи данните в съответствие с член 6, параграф 1, Съветът за преструктуриране може да събира от субектите и групите, посочени в член 4, параграф 1, буква а), предварителни траншове по индивидуалните годишни вноски в размер до 75 % от размера на годишните вноски, посочени в член 3, параграф 1, за същата финансова година. Предварителният транш за всеки субект или група се изчислява пропорционално на индивидуалните годишни вноски, изчислени за този субект или група през непосредствено предхождащата финансова година.
                           
                           
                              2.   Съветът за преструктуриране приспада предварителния транш от индивидуалната годишна вноска на субекта или групата за същата финансова година.“;
                           
                        
                     
                  
                        (2)
                     
                     
                        член 6 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Всяка година, в рамките на 5 работни дни след издаването от ЕЦБ на известията за такси в съответствие с член 12, параграф 1 от Регламент (ЕС) № 1163/2014, но във всички случаи не по-късно от 7 юли на годината, в която се издават известията за такси, ЕЦБ предоставя на Съвета за преструктуриране данните за всяко задължено лице за вноската, които ЕЦБ е използвала през тази година, за да определи надзорните такси в съответствие с Регламент (ЕС) № 1163/2014.“;
                                    
                                 
                              
                                    б)
                                 
                                 
                                    вмъква се следният параграф 2a:
                                    
                                       „2а.   Когато задължено лице за вноската е учредено през дадена финансова година и не е поднадзорен субект или поднадзорна група, както е посочено в член 10, параграф 3, буква бв) от Регламент (ЕС) № 1163/2014, индивидуалните годишни вноски, дължими от това задължено лице за вноската за тази и за следващата финансова година, се изчисляват, като факторите за таксата се определят като нула. През третата финансова година, за която това задължено лице за вноската дължи индивидуална годишна вноска, индивидуалните административни годишни вноски, дължими за предходните две финансови години, се преизчисляват въз основа на факторите за таксата, използвани за тази финансова година, като разликата се уравнява по съответния начин.“;
                                    
                                 
                              
                                    в)
                                 
                                 
                                    параграф 4 се заменя със следното:
                                    
                                       „4.   Когато за целите на настоящия регламент Съветът за преструктуриране трябва да установи дали даден субект е част от групата, която е определила дадено задължено лице за вноската, или да провери дали даден субект е задължен да участва в покриването на административните разходи на Съвета за преструктуриране, ЕЦБ, националните органи за преструктуриране и националните компетентни органи оказват съдействие на Съвета за преструктуриране с цялата съответна информация.“;
                                    
                                 
                              
                                    г)
                                 
                                 
                                    параграф 6 се заменя със следното:
                                    
                                       „6.   За изчисляването на индивидуалните годишни вноски, дължими за дадена финансова година, Съветът за преструктуриране взема данните, използвани от ЕЦБ през същата година при определяне на надзорните такси за предходната година в съответствие с Регламент (ЕС) № 1163/2014 и предоставени на Съвета за преструктуриране съгласно настоящия член.“;
                                    
                                 
                              
                  
                        (3)
                     
                     
                        член 7 се изменя, както следва:
                        
                                    а)
                                 
                                 
                                    вмъква се следният параграф 4a:
                                    
                                       „4а.   За целите на изчисляването на индивидуалните годишни вноски, дължими за дадена финансова година, Съветът за преструктуриране взема предвид през следващата финансова година всички промени, посочени в параграфи 1, 2 и 3, които са настъпили към 1 януари на същата година.“;
                                    
                                 
                              
                                    б)
                                 
                                 
                                    параграф 6 се заменя със следното:
                                    
                                       „6.   Освен предвиденото в член 6, параграф 2а, индивидуалните годишни вноски на субектите или групите, които не са засегнати от промените, посочени в параграфи 1, 2 или 3 от настоящия член, не се коригират.“;
                                    
                                 
                              
                  
                        (4)
                     
                     
                        в член 8 параграфи 3 — 8 се заменят със следното:
                        
                           „3.   В известието за вноска се посочват размерът на индивидуалната годишна вноска или на предварителния транш по член 4а, както и начинът, по който се извършва плащането на годишната вноска или предварителния транш. Известието за вноската е надлежно обосновано по отношение на фактическите и правните аспекти на решението за индивидуалната вноска или за предварителния транш.
                        
                        
                           4.   Съветът за преструктуриране изпраща на задълженото лице за вноската всички други съобщения относно индивидуалната годишна вноска — включително всяко решение за уравняване по член 10, параграф 8, или, по целесъобразност, относно предварителния транш.
                        
                        
                           5.   Плащането на индивидуалната годишна вноска или предварителния транш се извършва в евро.
                        
                        
                           6.   Задълженото лице за вноската плаща размера на индивидуалната годишна вноска или на предварителния транш в рамките на 35 календарни дни от издаването на известието за вноската. Задълженото лице за вноската спазва посочените в известието за вноската изисквания по отношение на плащането на индивидуалната годишна вноска или предварителния транш. Датата на плащане е датата, на която е кредитирана сметката на Съвета за преструктуриране.
                        
                        
                           7.   Индивидуалната годишната вноска и, по целесъобразност, предварителният транш, дължими от субектите по член 2 от Регламент (ЕС) № 806/2014, които са членове на една и съща група, се плащат от задълженото лице за вноската на въпросната група.
                        
                        
                           8.   Без да се засягат другите средства за правна защита, с които Съветът за преструктуриране разполага, в случай на частично плащане, неплащане или неизпълнение на условията за плащане, посочени в известието за вноска, върху непогасената сума от индивидуалната годишна вноска и, по целесъобразност, от предварителния транш се начислява лихва на дневна база, равна на процента по основните операции по рефинансиране на ЕЦБ плюс 8 процентни пункта, от датата, на която е било дължимо плащането.“;
                        
                     
                  
                        (5)
                     
                     
                        член 9 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Плащанията на дължимите индивидуални годишни вноски и предварителните траншове, както и всяка лихва за забава на плащането в съответствие с член 8, параграф 8 подлежат на принудително изпълнение.“;
                                    
                                 
                              
                  
                        (6)
                     
                     
                        вмъква се следният член 14а:
                        
                           „Член 14а
                           Преходни разпоредби за финансовата 2021 година
                           През 2021 г. Съветът за преструктуриране изчислява индивидуалните годишни вноски, дължими за финансовата 2021 година, въз основа на данните, предоставени от ЕЦБ на Съвета за преструктуриране през 2019 г., и всички последващи актуализации на тези данни в съответствие с член 6. През 2022 г. Съветът за преструктуриране преизчислява индивидуалните годишни вноски, дължими за финансовата 2021 година, въз основа на данните, предоставени от ЕЦБ на Съвета за преструктуриране през 2021 г. в съответствие с член 6. Всяка разлика между първоначално изчисления размер за финансовата 2021 година и преизчисления размер се уравнява при изчисляването на индивидуалните годишни вноски, дължими за финансовата 2022 година.“
                        
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 225, 30.7.2014 г., стр. 1.
         
            (2)  Делегиран регламент (ЕС) 2017/2361 на Комисията от 14 септември 2017 година относно окончателната схема за вноските за покриване на административните разходи на Единния съвет за преструктуриране (ОВ L 337, 19.12.2017 г., стр. 6).
         
            (3)  Регламент (ЕС) № 1163/2014 на Европейската централна банка от 22 октомври 2014 г. относно надзорните такси (ЕЦБ/2014/41) (ОВ L 311, 31.10.2014 г., стр. 23).
         
            (4)  Регламент (ЕС) 2019/2155 на Европейската централна банка от 5 декември 2019 година за изменение на Регламент (ЕС) № 1163/2014 относно надзорните такси (ЕЦБ/2019/37) (ОВ L 327, 17.12.2019 г., стр. 70).